Eile öösel kell üks sadas Tallinnas kergelt lund. Sõitsin Pärnu maantee vastrenoveeritud lõigul Hiiult Pääskülla. Nähtu kinnitas, et MuPo on tööhoos ka laupäeva öösel vastu pühapäeva:S    Sellel lõigul on teel kummaski sõidusuunas üks rida ja vasakpöördelaiendid. Sõidusuundi ääristab mõlemas suunas mururiba, mille taga omakorda nii umbes sõidusuuna laiune kõnnitee. Ja sellel  kõnniteel parkis Žiguli, katmata kogu kõnniteed. Kindlasti mahtunuks sealt läbi öisel jalutuskäigul olev ema lapsevankriga. Auto ees askeldasid kaks MuPo-vormis meest - üks sättis fotoaparaati ja teine kirjutas, vaevalt et armastuskirja.    Masendav. Mul hakkas magavast autoomanikust nii-nii kahju. Ilmselt ei tohi ta parkida selles paigas oma maja ees. Aga ega ta seal kedagi ei seganud ka. Kolmas advent ei alanud talle just väga rõõmsalt.